Likumprojekts

**Grozījumi Covid-19 infekcijas izplatības pārvaldības likumā**

Izdarīt Covid-19 infekcijas izplatības pārvaldības likumā (Latvijas Vēstnesis, 2020, 110A., 140., 193. nr.) šādus grozījumus:

1. Papildināt 9. pantu ar piekto daļu šādā redakcijā:

"(5) Šā panta ceturto daļu nepiemēro, ja ir pamatotas aizdomas, ka noticis noziedzīgs nodarījums."

2. Papildināt likumu ar 12.1 pantu šādā redakcijā:

"**12.1 pants.** Epidemioloģiskās drošības mērķu sasniegšanai ieslodzīto lietas tiesās primāri izskata videokonferences režīmā, izņemot lietas, kas satur valsts noslēpuma objektu."

3. Papildināt likumu ar 50.1 pantu šādā redakcijā:

"**50.1 pants.** Par mutes un deguna aizsega nelietošanu piemēro brīdinājumu vai naudas sodu līdz desmit naudas soda vienībām."

4. Papildināt 51. pantu ar ceturto daļu šādā redakcijā:

"(4) Administratīvā pārkāpuma procesu par šā likuma 50.1 pantā minēto pārkāpumu veic pašvaldības policija vai Valsts policija."

5. Papildināt likumu ar 52. pantu šādā redakcijā:

"**52. pants.** Normatīvajam aktam, kas atzīst šajā likumā noteikto administratīvo pārkāpumu par nesodāmu, mīkstina sodu vai ir citādi labvēlīgs personai, nav atpakaļejoša spēka."

Ministru prezidenta biedrs,

tieslietu ministrs

J. Bordāns